b"\n_START_ARTICLE_\nArt Ross\n_START_SECTION_\nZgodnje \xc5\xbeivljenje\n_START_PARAGRAPH_\nArt Ross se je rodil 13. januarja 1886 v kanadskem mestecu Naughtonu, Ontario. Njegov o\xc4\x8de Thomas B. Ross je bil vodja tr\xc5\xbeenja izpostave podjetja Hudson's Bay Company. Ross je kot dvanajsti od trinajstih otrok odrasel v dvojezi\xc4\x8dni skupnosti, kjer so govorili tako angle\xc5\xa1ko kot tudi domorodni jezik Indijancev Ojibwe. Leta 1902 se je preselil v Montreal in za\xc4\x8del nastopati v organiziranih hokejskih ligah, \xc5\xbeivel je v okro\xc5\xbeju Westmount. Na srednje\xc5\xa1olskem in mladinskem nivoju je igral skupaj z Lestrom in Frankom Patrickom, ki sta bila oba kasneje sprejeta v Hram slavnih NHL. Ross in Lester sta slu\xc5\xbeila s preprodajo vstopnic za dvorano Montreal Arena, kupovala sta jih po 35 centov, prodajala pa tudi po dolar.\n_START_SECTION_\n1905\xe2\x80\x9309\n_START_PARAGRAPH_\nNajbolj\xc5\xa1i hokejisti iz srednje\xc5\xa1olske ekipe, Ross in brata Patrick, so bili povabljeni za ob\xc4\x8dasno igranje v lokalnih montrealskih klubih. Ross je prvi\xc4\x8d zaigral v organizirani ligi leta 1905 za Montreal Westmounte v ligi CAHL, najvi\xc5\xa1ji amaterski kanadski ligi. Dosegel je deset golov na osmih tekmah lige v sezoni 1905. Med nasprotnimi hokejisti je veljal za enega najbolj\xc5\xa1ih napadalnih branilcev. Ve\xc4\x8dina tedanjih branilcev je plo\xc5\xa1\xc4\x8dek poslala naprej po ledu ali podala napadalcu, Ross pa je s plo\xc5\xa1\xc4\x8dkom zadrsal naprej in ga tako popeljal v napadalno tretjino. Kasneje istega leta je \xc5\xbeelel najti zaposlitev v ban\xc4\x8dni\xc5\xa1tvu, zato se je preselil v Brandon, Manitoba, kjer se je pridru\xc5\xbeil klubu Brandon Elks v ligi MHL, \xc4\x8dlanski ligi province. V svoji prvi sezoni 1906 je dosegel \xc5\xa1est golov na sedmih tekmah, medtem ko je v sezoni 1907 dosegel \xc5\xa1est golov na desetih tekmah. V tistem \xc4\x8dasu so Kenora Thistlesi, prvaki lige MHL, \xc5\xbeeleli okrepiti svojo ekipo za izziv za Stanleyjev pokal proti Montreal Wanderersom leta 1907 v Montrealu. Rossu so pla\xc4\x8dali tiso\xc4\x8d dolarjev za obe tekmi, kar je bilo za tisti \xc4\x8das obi\xc4\x8dajno, Thistlesi pa so osvojili Stanleyjev pokal. \xc4\x8ceprav ni dosegel gola, je Ross za\xc4\x8del ve\xc4\x8d nevarnih akcij in se pokazal kot pomemben \xc4\x8dlen ekipe. Kljub temu, da je igral za nasprotno mo\xc5\xa1tvo, pa je bil pozitivno sprejet s strani montrealskih gledalcev. Kluba sta se za pokal ponovno pomerila marca, ko so Thistlesi brez Rossa in ostalih prilo\xc5\xbenostnih hokejistov izgubili._NEWLINE_Slede\xc4\x8dega leta se je Ross preselil nazaj v Montreal. Pridru\xc5\xbeil se je Wanderersom, klubu ki ga je pomagal premagati v izzivu za Stanleyjev pokal, nastopali pa so v ligi ECAHA, naslednici lige CAHL kot najvi\xc5\xa1je lige v dr\xc5\xbeavi. V dvomese\xc4\x8dni sezoni, ki je trajala od januarja do marca, je dosegel osem golov na desetih tekmah. S tem je klubu pomagal do prvega mesta v ligi in v izzivih za Stanleyjev pokal leta 1908, proti klubom Ottawa Victorias, Winnipeg Maple Leafs in Toronto. Z zmagami so Wanderersi obdr\xc5\xbeali pokal, Ross pa je postal prvi hokejist, ki je dve leti zapored osvojil Stanleyjev pokal z dvema razli\xc4\x8dnima kluboma, po Jacku Marshallu v letih 1901 in 1902. Januarja 1908 je sodeloval v prvi tekmi vseh zvezd v hokejski zgodovini, prirejeni za dru\xc5\xbeino nekdanjega branilca Wanderersov Hoda Stuarta, ki je bil umrl v predhodnem poletju. Ob igranju za Wandererse je Ross nadaljeval z igranjem za druge klube, ki so mu pla\xc4\x8dali za nastop na pomembnih tekmah. Za sezono 1909 je Ross zahteval pla\xc4\x8do 1.600 $. S klubom se je pogodil za 1.200 $, kar je dvakratnik obi\xc4\x8dajne pla\xc4\x8de takratnih hokejistov. Ob tem pa je prejel \xc5\xa1e dodatnih 400 $ za nastop v izzivu za Stanleyjev pokal proti Edmonton Eskimosom, v katerem so Wanderersi na dveh tekmah zmagali z izidom 13:10. V sezoni je dosegel dva gola na devetih tekmah.\n_START_SECTION_\n1909\xe2\x80\x9318\n_START_PARAGRAPH_\nKonec leta 1909 je bila ustanovljena nova liga CHA. Eden od pridru\xc5\xbeenih klubov All-Montreal HC je Rossa najel kot igralca in trenerja, toda liga je po nekaj tekmah v za\xc4\x8detku leta 1910 razpadla. Ross, ki je dosegel \xc5\xa1tiri gole na \xc5\xa1tirih tekmah v ligi CHA, je podpisal za Haileybury Cometse v ligi NHA, ki je bila prav tako novoustanovljena liga, naslednica lige ECAHA kot najvi\xc5\xa1je lige v dr\xc5\xbeavi. Prejel je pla\xc4\x8do 2.700 $ za igranje v sezoni 1910, ki je trajala od januarja do marca, v dvanajstih tekmah pa je dosegel \xc5\xa1est golov. Pred za\xc4\x8detkom naslednje sezone je liga NHA omejila letni prora\xc4\x8dun klubov za pla\xc4\x8de hokejistov na 5.000 $. Ve\xc4\x8d hokejistov, med njimi tudi Ross, je bilo nezadovoljnih zaradi tega pravila, ki bi pomenilo zni\xc5\xbeanje njihovih pla\xc4\x8d, in je za\xc4\x8dela pogovore o ustanovitvi svoje lige brez omejitve prora\xc4\x8duna. Ross je za Montreal Herald zapisal, da je\xc2\xa0\xc2\xbbvse kar si hokejisti \xc5\xbeelimo po\xc5\xa1ten sporazum ... Hokejisti ne \xc5\xbeelimo ru\xc5\xa1iti lige NHA, toda \xc5\xbeelimo vedeti, kje stojimo\xc2\xab. Na\xc4\x8drte so bili prisiljeni opustiti, ko so ugotovili, da ne bi mogli igrati v nobeni od primernih dvoran, ki so bile v lasti ali posojene ligi NHA. Ross se je vrnil k Wanderersom in dosegel \xc5\xa1tiri gole na enajstih tekmah, klub pa je zasedel \xc4\x8detrto mesto v ligi petih klubov. Med tekmo proti Quebec Bulldogsom 25. februarja 1911 je Ross v pretepu nokavtiral Eddieja Oatmana, kar je spro\xc5\xbeilo mno\xc5\xbei\xc4\x8den pretep obeh mo\xc5\xa1tev, ki ju je morala lo\xc4\x8diti policija. Ta pretep je Rossu pomagal pri vzpostavitvi slovesa hokejista, ki se ne boji konflikta s katerim koli nasprotnikom. V slede\xc4\x8di sezoni je Ross dosegel enajst golov na devetnajstih tekmah, Wanderersi pa so z drugim mestom izbolj\xc5\xa1ali kon\xc4\x8dno uvrstitev v ligi iz prej\xc5\xa1njega leta._NEWLINE_Pred za\xc4\x8detkom sezone 1913/14 Ross ni \xc5\xbeelel podalj\xc5\xa1ati pogodbe z Wanderersi, saj je \xc5\xbeelel povi\xc5\xa1anje pla\xc4\x8de. Kot enemu najbolj\xc5\xa1ih hokejistov lige je klub po pogajanjih pristal na 1.500 $ za slede\xc4\x8do sezono, v kateri je dosegel \xc5\xa1tiri gole in pet podaj na osemnajstih tekmah. Pred sezono 1914/15 se je Ross, ponovno nezadovoljen s pla\xc4\x8do, za\xc4\x8del pogajati z drugimi hokejisti v ligi, da bi zapustili svoje klube in ustanovili novo ligo, ki bi jim nudila vi\xc5\xa1je pla\xc4\x8de. To je vodilo v njegov suspenz novembra 1914 s strani predsednika liga NHA, Emmetta Quinna. Ross se je na to odzval z oznanilom, da je prost hokejist in da njegova pogodba z Wanderersi ne velja ve\xc4\x8d. Posledi\xc4\x8dno ga je Quinn, \xc4\x8deprav za to ni imel uradnih pristojnosti, suspendiral z vseh oblik organiziranega hokeja. Ideja o ustanovitvi nove lige se ni uresni\xc4\x8dila in Ross je zaprosil za ponovno nastopanje v ligi NHA, kar so na sestanku lastnikov klubov 18. decembra 1914 sprejeli. Lastniki so ugotovili, da bi morali poleg Rossa suspendirati tudi ostale podpisnike predloga, kar bi \xc5\xa1kodilo ligi. Vseeno pa so Rossa Wanderersi odpustili. Sprva je treniral z Montreal Canadiensi, nato pa se je pridru\xc5\xbeil klubu Ottawa Hockey Club._NEWLINE_Ob koncu sezone 1914/15 sta imela kluba Ottawa Hockey Club in Wanderersi identi\xc4\x8den rezultat \xc5\xa1tirinajstih zmag in \xc5\xa1estih porazov. Zaradi tega sta bili odigrani dodatni tekmi za dolo\xc4\x8ditev prvaka lige NHA, ki bi se potegoval za Stanleyjev pokal z zmagovalcem lige PCHA, Vancouver Millionairesi. Ross, ki je v sezoni dosegel tri gole na \xc5\xa1estnajstih tekmah, je v prvi tekmi z Wanderersi dosegel en gol za zmago Ottawe s 4:0, po porazu na drugi tekmi z 0:1, so s skupnim izidom 4:1 zmagali. Za branjenje proti Wanderersom, ki so bili znani po svoji hitrosti, je Ross postavil poseben sistem branjenja, znan kot\xc2\xa0\xc2\xbbkitty bar the door\xc2\xab. Trije branilci so se postavili v vrsto deset metrov od gola, da so zaustavljali napade nasprotnika. Tak na\xc4\x8din branjena so kasneje, v izbolj\xc5\xa1ani razli\xc4\x8dici znani kot\xc2\xa0\xc2\xbbneutral zone trap\xc2\xab, pogosto uporabljali za branjenje napadov nasprotne ekipe._NEWLINE_Slede\xc4\x8dega leta je Ross dosegel po osem golov in podaj v enaindvajsetih tekmah, bil drugi najbolje pla\xc4\x8dani hokejist v klubu, njegova pla\xc4\x8da 1.400 $ je bila za 100 $ ni\xc5\xbeja od pla\xc4\x8de Franka Nighborja. Vseeno je Ross leta 1916 klub zapustil in se vrnil v Montreal, da bi skrbel za svojo \xc5\xa1portno trgovino in ponovno zaigral za Wandererse. Dosegel je \xc5\xa1est golov in dve podaji v \xc5\xa1estnajstih tekmah. Wanderersi so skupaj s klubi Montreal Canadiens, Toronto Arenas, Quebec Bulldogs in Ottawa Hockey Club razpustili ligo NHA in novembra 1917 ustanovili novo ligo NHL. 2. januarja 1918 je v po\xc5\xbearu pogorela doma\xc4\x8da dvorana kluba Montreal Arena, zaradi \xc4\x8desar so po \xc5\xa1tirih tekmah morali prekiniti sodelovanje v ligi. Vseeno so v vodstvu lige NHL vztrajali, da mora klub igrati naprej, na dveh tekmah so za zeleno mizo dolo\xc4\x8dili poraza za Wandererse, \xc4\x8deprav tekmi nista bili odigrani. S propadom kluba se je Ross upokojil kot hokejist. V svoji kratki karieri v ligi NHL je dosegel en gol na treh tekmah.\n_START_SECTION_\n1918\xe2\x80\x9336\n_START_PARAGRAPH_\nPo kon\xc4\x8dani karieri hokejista je Ross postal sodnik v ligi NHL. Pred sezono 1922/23 so ga v klubu Hamilton Tigers imenovali za glavnega trenerja. V \xc4\x8dasu pripravljalnega kampa je razvil nove metode priprav, ki so vklju\xc4\x8devale telesne vaje, tudi izven ledu. Vseeno pa so Tigersi \xc5\xa1e tretje leto zapored kon\xc4\x8dali na zadnjem mestu v ligi s \xc5\xa1estimi zmagami na \xc5\xa1tiriindvajsetih tekmah, zato se Ross za slede\xc4\x8do sezono ni ve\xc4\x8d vrnil. Njegovo nadaljnje trenersko delo je bilo posledica sre\xc4\x8danja z bostonskim trgovskim magnatom Charlesom Adamsom med finalom Stanleyjevega pokala 1924. Pred sezono 1924/25 je NHL ob raz\xc5\xa1iritvi lige dodelil Adamsu eno prosto mesto, novoustanovljeno ekipo je poimenoval Boston Bruins. Rossa je najel kot generalnega direktorja, glavnega trenerja in oglednika. Po imenovanju je uporabil svoje zveze v Kanadi in ZDA za podpis pogodb s hokejisti. Kljub temu je bil za\xc4\x8detek kluba porazen. V za\xc4\x8detku prve klubske sezone je v mestu gostovalo hokejsko mo\xc5\xa1tvo Univerze v Torontu za igranje proti lokalnim univerzitetnim mo\xc5\xa1tvom. Trener Conn Smythe, ki je bil kasneje lastnik in trener kluba Toronto Maple Leafs, je povedal, da je njegova ekipa z lahkoto premagala Bruinse. Ti so zmagali le na dveh od svojih prvih petnajstih tekem lige NHL. To je spro\xc5\xbeilo spor med Smythejem in Rossom, ki je trajal vse do Rossove smrti. Potekal je predvsem preko \xc4\x8dasopisnih \xc4\x8dlankov, saj na sestankih vodstva lige NHL nista \xc5\xbeelela govoriti med seboj. Bruinsi so svojo prvo sezono 1924/25 kon\xc4\x8dali s \xc5\xa1estimi zmagami na tridesetih tekmah, kar je eden od najslab\xc5\xa1ih izkupi\xc4\x8dkov v zgodovini lige NHL. Ob tem so postavili ve\xc4\x8d negativnih rekordov, tri doma\xc4\x8de zmage so izena\xc4\x8den drugi najslab\xc5\xa1i izkupi\xc4\x8dek vseh \xc4\x8dasov, niz enajstih zaporednih porazov, ki je trajal med 8. decembrom 1924 in 17. februarjem 1925, pa je bil vse do leta 2004 najdalj\xc5\xa1i v zgodovini lige. S sedemnajstimi zmagami v \xc5\xa1estintridesetih tekmah v slede\xc4\x8di sezoni 1925/26 je ekipa naredila velik korak naprej, le to\xc4\x8dka pa jim je zmanjkala do uvrstitve v kon\xc4\x8dnico._NEWLINE_Leta 1926 je bila liga WCHL, konkuren\xc4\x8dna profesionalna liga, v zatonu. Brata Patrick, ki sta jo vodila, sta predlaga prodajo preostalih petih klubov za 300.000 $. Ross je prepoznal potencialni talent hokejistov v njih in prepri\xc4\x8dal Adamsa v nakup. S tem so si Bruinsi zagotovili pravice nad ve\xc4\x8d kasnej\xc5\xa1imi \xc4\x8dlani hrama slavnih NHL, najbolj znan med njimi je branilec Eddie Shore. Ross je podpisal tudi z vratarjem Tinyjem Thompsonom iz kluba Minneapolis Millers, \xc4\x8deprav ga nikoli ni videl braniti. Iz Ottawe je pripeljal tudi Cyja Dennenyja, ki je hkrati igral in opravljal vlogo glavnega trenerja, Ross pa se je posvetil vlogi generalnega direktorja. 20. novembra 1928 so se Bruinsi preselili v novozgrajeno dvorano Boston Garden. Otvoritveno tekmo so dobili z 1:0 proti Montreal Canadiensom pred 16.000 gledalci. Novi hokejisti, ki jih je v klub pripeljal Ross, so klubu hitro prinesli napredek in mu leta 1929 pomagali do prve osvojitve Stanleyjevega pokala. Denneny se je po zmagoslavju upokojil in Ross je ponovno prevzel mesto glavnega trenerja. Klub je popeljal v sezoni 1929/30 do ve\xc4\x8d rekordov lige. Dosegli so osemintrideset zmag na \xc5\xa1tiriin\xc5\xa1tiridesetih tekmah, 87,5\xc2\xa0% zmag in le pet porazov sta rekorda lige, \xc5\xa1tirje porazi na tujem pa izena\xc4\x8den drugi najbolj\xc5\xa1i izkupi\xc4\x8dek lige. Ob tem so Bruinsi odigrali le eno tekmo neodlo\xc4\x8deno, kar je najmanj od leta 1926, ko liga NHL bele\xc5\xbei ta rekord. V sezoni so dosegli tudi enega najdalj\xc5\xa1ih zmagovalnih nizov, med 3. decembrom 1929 in 9. januarjem 1930 je klub zmagal na \xc5\xa1tirinajstih zaporednih tekmah, rekord ki je stal do leta 1982. Zmagovalni niz v doma\xc4\x8di dvorani se je za\xc4\x8del na isti dan in trajal dvajset tekem, do 18. marca 1930, rekord ki je stal do leta 1976. Tudi v sezoni 1931/32 so Bruinsi izgubili le eno doma\xc4\x8do tekmo in izena\xc4\x8dili svoj rekord iz prehodne sezone._NEWLINE_Na tekmi kon\xc4\x8dnice proti Montreal Canadiensom 26. marca 1931 je Ross v zadnji minuti zamenjal vratarja Thompsona s \xc5\xa1estim drsalcem na ledu. \xc4\x8ceprav je rezultat ostal 0:1, je bil Ross prvi trener, ki je namesto trenerja poslal na led dodatnega napadalca, kar je danes v hokeju raz\xc5\xa1irjena taktika trenerjev. Leta 1934 se je ponovno umaknil z mesta trenerja in najel Franka Patricka za 10.500 $, kar je bila do tedaj najvi\xc5\xa1ja trenerska pla\xc4\x8da. \xc5\xbde kmalu po za\xc4\x8detku nove sezone so se raz\xc5\xa1irile govorice, da Patrick prekomerno pije in ni strog do hokejistov, kot bi si Ross \xc5\xbeelel. Po porazu v finalni seriji proti Toronto Maple Leafsom v kon\xc4\x8dnici leta 1936, ko je bil na drugi tekmi rezultat 8:1, je bilo v \xc4\x8dasopisu objavljeno, da je bil Patrick popival na dan tekme in da je imel te\xc5\xbeave pri vodenju hokejistov svojega mo\xc5\xa1tva. Nekaj dni za tem ga je Ross odpustil in ponovno prevzel mesto glavnega trenerja.\n_START_SECTION_\n1936\xe2\x80\x9354\n_START_PARAGRAPH_\nRoss je prevzel kvalitetnej\xc5\xa1o ekipo, v klub je pripeljal tudi tri nove hokejiste, Milta Schmidta, Bobbyja Bauerja in Woodyja Dumarta, ki so prihajali iz mesta Kitchener in so igrali skupaj v napadalni liniji. Kmalu se jih je prijel vzdevek Kraut Line (\xc2\xbbzeljna linija\xc2\xab) zaradi nem\xc5\xa1kega porekla vseh treh. Ross je leta 1937 v klub pripeljal tudi novega vratarja slovenskega rodu, Franka Brimska. Ta je na prvih osmih tekmah lige \xc5\xa1estkrat dosegel shutout, zato so Bruinsi Thompsona prodali. V sezoni 1937/38 so osvojili prvo mesto v rednem delu lige, Ross pa je bil izbran za drugega najbolj\xc5\xa1ega trenerja lige in za Tekmo vseh zvezd. V sezoni 1938/39 so dosegli \xc5\xa1estintrideset zmag na osemin\xc5\xa1tiridesetih tekmah in osvojili Stanleyjev pokal, Ross je bil imenovan v idealno postavo lige kot trener, Bruinsi pa so liga\xc5\xa1ko sezono zaklju\xc4\x8dili z le dvema neodlo\xc4\x8denima izidoma. Za sezono 1939/40 je na mesto glavnega trenerja imenoval sve\xc5\xbee upokojenega Cooneyja Weilanda. Z njim na klopi so ubranili Stanleyjev pokal tudi v slede\xc4\x8di sezoni in z le \xc5\xa1tirimi zmagami na tujem izena\xc4\x8dili svoj rekord. Pred za\xc4\x8detkom sezone 1941/42 je Ross ponovno prevzel mesto glavnega trenerja, ker je Weiland prevzel mo\xc5\xa1tvo Hershey Bears v ligi AHL, in popeljal klub do petindvajsetih zmag na osemin\xc5\xa1tiridesetih tekmah, kar je pomenilo tretje mesto v rednem delu lige. Zaradi druge svetovne vojne je klub izgubil ve\xc4\x8d igralcev, tudi celotni napad Kraut Line in Brimska, ki so se pridru\xc5\xbeili oboro\xc5\xbeenim silam svojih dr\xc5\xbeav. Vseeno so redni del sezone 1942/43 kon\xc4\x8dali na drugem mestu s \xc5\xa1tiriindvajsetimi zmagami na petdesetih tekmah, Ross pa je bil izbran v drugo idealno postavo lige in kot drugi najbolj\xc5\xa1i trener lige. Bruinsom se v sezoni 1943/44 ni uspelo uvrstiti v kon\xc4\x8dnico, kar se je pripetilo prvi\xc4\x8d po desetih letih, v kon\xc4\x8dnici so zaigrali v slede\xc4\x8di sezoni, kar se je nato ponovilo \xc5\xa1e petkrat zapored._NEWLINE_Leta 1949 je Ross na mesto glavnega trenerja pripeljal Georgesa Boucherja, toda ta se ni dobro ujel z Rossom in predsednikom kluba Westonom Adamsom. V iskanju novega trenerja je poleti 1950 Ross telefoniral Lesterjevem sinu Lynnu Patricku, ki je bil ravno tedaj odstopil z mesta trenerja New York Rangers po osvojenem Stanleyjevem pokalu 1950. Lynn se je z dru\xc5\xbeino vrnil v Victorio, kjer je odrasel, z \xc5\xbeeljo treniranja kluba Victoria Cougars v ligi PCHL. \xc4\x8ceprav se mu je selitev nazaj na vzhod ZDA sprva upirala, je sprejel mesto trenerja za 12.000 $. Ekipo je \xc5\xa1tiri sezone treniral in po Rossovi upokojitvi oktobra 1954 postal drugi generalni direktor Bruinsov.\n_START_SECTION_\nZapu\xc5\xa1\xc4\x8dina\n_START_PARAGRAPH_\nOb svoji hokejski karieri se je Ross zanimal tudi za izbolj\xc5\xa1avo igre. Pred za\xc4\x8detkom sezone 1927/28 je NHL prevzel novo obliko golove mre\xc5\xbee, ki jo je zasnoval Ross. Zadnji del je bil oblikovan v obliki \xc4\x8drke B, zaradi \xc4\x8desar je bolje zaustavil plo\xc5\xa1\xc4\x8dke in se je uporabljal vse do leta 1984, ko je liga prevzela nadalje izbolj\xc5\xa1ano obliko. Sodeloval je tudi pri izbolj\xc5\xa1avi plo\xc5\xa1\xc4\x8dka, ki je bil zdaj izdelan iz sinteti\xc4\x8dne gume, ne ve\xc4\x8d iz naravne. Poleg tega je zaradi odsekanih robov manj poskakoval. Skupaj s trenerjem New York Rangersov Frankom Boucherjem sta na ledeno ploskev dodala rde\xc4\x8do \xc4\x8drto, ki je pospe\xc5\xa1ila samo igro s prepre\xc4\x8devanjem branilcem, da bi podali plo\xc5\xa1\xc4\x8dek neposredno iz obrambne v napadalno tretjino. Prepoved podaje preko dveh \xc4\x8drt je veljala do leta 2006. Pravilo je tudi pripeljalo do ve\xc4\x8d prilo\xc5\xbenosti za dosego gola, ker mo\xc5\xa1tva niso mogla ve\xc4\x8d tako enostavno poslati plo\xc5\xa1\xc4\x8dka iz svoje obrambne tretjine. Da bi bili rde\xc4\x8da in modra \xc4\x8drta na televiziji bolj vidni, je Ross predlagal, naj bo rde\xc4\x8da \xc4\x8drta narisana \xc4\x8drtkano._NEWLINE_\xc5\xbde v \xc4\x8dasu svoje aktivne hokejske kariere je veljal za enega najbolj\xc5\xa1ih branilcev svojega \xc4\x8dasa, leta 1949 je bil sprejet v Hram slavnih NHL, zaradi svoje igralske kariere, ne trenerske ali direktorske. Slovesnost ob sprejemu je potekala 2. decembra 1949 pred tekmo Bruinsov, ko je prejel zvitek hrama slavnih in srebrni trak z logotipom \xc5\xa1estih klubov lige NHL. Leta 1975 je bil sprejet \xc5\xa1e v Kanadski \xc5\xa1portni hram slavnih. Skupaj s svojima sinovoma je leta 1947 podaril ligi NHL pokal Art Ross Trophy za najbolj\xc5\xa1ega strelca rednega dela sezone. Leta 1984 je posmrtno prejel nagrado Lester Patrick Trophy za doprinos k ameri\xc5\xa1kemu hokeju.\n_START_SECTION_\nZasebno \xc5\xbeivljenje\n_START_PARAGRAPH_\nRoss je bil dober igralec baseballa, kanadskega nogometa, lacrossa in motociklist. Pred kariero v hokeju je delal kot ban\xc4\x8dni uslu\xc5\xbebenec in vodil \xc5\xa1portno trgovino v Montrealu. Leta 1905 se je po nasvetu star\xc5\xa1ev preselil v Brandon, da bi dobil slu\xc5\xbebo v banki z letno pla\xc4\x8do 600 $. Ob za\xc4\x8detku svoje profesionalne kariere je ban\xc4\x8dni\xc5\xa1tvo opustil. Poro\xc4\x8dil se je z Montreal\xc4\x8danko Muriel, s katero je imel dva sinova, Arta in Johna. Oba sta med drugo svetovno vojno slu\xc5\xbeila v Kraljevih kanadskih letalskih silah. Po vojni je Ross postavil svojega sina Arta za poslovnega vodjo Bruinsov. Ross je leta 1924 postal trener in generalni direktor Boston Bruinsov, zato se je z dru\xc5\xbeino preselil v Brookline, predmestje Bostona. Leta 1928 je delal kot potovalni tajnik baseballskega kluba Boston Braves, ki je bil v lasti Charlesa Adamsa, lastnika Bruinsov. 22. aprila 1938 je postal naturaliziran ameri\xc5\xa1ki dr\xc5\xbeavljan. 5. avgusta 1964 je Ross umrl v domu za starostnike v Medfordu v predmestju Bostona. Sestra, sinova in trije vnuki so ga pre\xc5\xbeiveli."